นักลงทุนยุ่นเข้าใจไทยกรณีมาบตาพุด
นายกฯยันนักลงทุนญี่ปุ่นเข้าใจปัญหาในโครงการมาบตาพุดย้ำรัฐบาลใส่ใจปัญหาสุขภาพประชาชน
7 ก.พ. 2553

นายกฯยันนักลงทุนญี่ปุ่นเข้าใจปัญหาในโครงการมาบตาพุดย้ำรัฐบาลใส่ใจปัญหาสุขภาพประชาชน
นายอภิสิทธิ์ เวชชาชีวะ นายกรัฐมนตรี กล่าวในรายการเชื่อมั่นประเทศไทบกับนายกฯอภิสิทธิ์ กรณีมาบตาพุด ว่า สัปดาห์ที่ผ่านมามีโอกาสพบทั้งผู้แทนของนักลงทุนจากญี่ปุ่น และบริษัทอื่นๆ สามารถทำความเข้าใจได้ชัดเจนขึ้นถึงขั้นตอนต่าง ๆ ที่รัฐบาลกำลังดำเนินการ นอกจากนี้ คณะรัฐมนตรีก็เห็นชอบที่จะให้ทางอัยการเป็นผู้ยื่นขอคำร้องต่อศาลปกครองให้โครงการต่าง ๆ สามารถดำเนินการก่อสร้างไปได้หากไม่มีผลกระทบต่อสิ่งแวดล้อม หรือสุขภาพของประชาชนอย่างร้ายแรง และภาคเอกชนนั้นพร้อมที่จะรับความเสี่ยงว่าก่อสร้างเสร็จสิ้นแล้ว จะได้ใบอนุญาตหรือไม่ ซึ่งหลายบริษัท และตัวแทนของบริษัทญี่ปุ่นมีความเข้าใจ และมีความพึงพอใจระดับหนึ่ง
นายกรัฐมนตรี กล่าวต่อว่า สำหรับประชาชนในพื้นที่ รัฐบาลยังดูแลในเรื่องของโครงการต่างๆ ที่จะเป็นประโยชน์ในการเยียวยาในส่วนที่เป็นแผนปฏิบัติของการจัดการเขตควบคุมมลพิษ ซึ่งเป็นปัญหาที่จะต้องเดินหน้าแก้ไขอย่างต่อเนื่อง ขณะนี้มีความลงตัว มีความชัดเจน และคงจะทำให้ทุกฝ่ายที่เกี่ยวข้อง สามารถที่จะมองเห็นว่าจะวางแผนเพื่อที่จะดำเนินการในเรื่องการค้าการลงทุน พร้อมกันไปดูแลความสมดุลให้เกิดความถูกต้องในเรื่องของสิ่งแวดล้อม และผลกระทบต่อสุขภาพของประชาชนได้อย่างไร
ด้านนายสาธิต ปิตุเตชะ กรรมการบริหารพรรคประชาธิปัตย์ กล่าวถึงกรณีที่ นาวาอากาศเอกอนุดิษฐ์ นาครทรรพ ส.ส.พรรคเพื่อไทย ออกมาวิพากษ์วิจารณ์การแก้ไขปัญหามาบตาพุดของนายกรัฐมนตรี ไม่ได้แก้ปัญหาปากท้องของประชาชน โดยยืนยันว่านายกรัฐมนตรีได้ให้ความสำคัญในการแก้ไขปัญหาดังกล่าวเป็นอันดับต้นๆ โดยล่าสุดได้ทำการยื่นคำร้องต่อศาลปกครองเพื่อให้ผู้ประกอบการสามารถสร้างสิ่งปลูกสร้างได้ก่อนโดยให้ผู้ลงทุนรับความเสี่ยงหากสิ่งปลูกสร้างเหล่านั้นไม่ผ่านการอนุญาตตามมาตรา 67 วรรค 2 ขณะเดียวกันที่ผ่านมายังได้แก้ไขปัญหาคุณภาพชีวิตของประชาชน โดยการจัดสรรงบประมาณกว่า 877 ล้านบาท เพื่อดำเนินโครงการต่างๆ อาทิ โรงพยาบาล น้ำประปา และปัญหาขยะ นอกจากนี้ คณะกรรมการ 4 ฝ่าย แก้ปัญหามาบตาพุด ยังได้รายงานความคืบหน้ารูปแบบที่ชัดเจนของการก่อสร้างโรงงาน ซึ่งขณะนี้เดินหน้าไปกว่า ร้อยละ 80 - 90 แล้ว